Broj: 711-I-2324-P-175/22-02-24

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3.,4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), na zahtjev **Srđana Mrše, vršitelja dužnosti pročelnika Upravnog odjela za opće poslove i mjesnu samoupravu Gradu Korčule**, za davanjem očitovanja Povjerenstva, na 164. sjednici, održanoj dana 22. ožujka 2022., daje sljedeće:

**OČITOVANJE**

1. **Ravnatelj Županijske lučke uprave Korčula obveznik je u smislu odredbe članka 3. stavka 1. podstavka 60. ZSSI-a.**
2. **Sukladno odredbi članka 17. stavka 1. ZSSI-a, ravnatelj Županijske lučke uprave Korčula ne može istovremeno uz obnašanje navedene dužnosti obnašati drugu javnu dužnost člana Gradskog vijeća Grada Korčule, jer zakonom nije propisana iznimka od opće zabrane istodobnog obnašanja druge javne dužnosti.**
3. **Sukladno odredbi članka 17. stavak 1. ZSSI-a,** **ravnatelj Županijske lučke uprave Korčula ne može za vrijeme obnašanja navedene dužnosti obavljati funkciju člana vijeća mjesnog odbora na području Grada Korčule.**

Obrazloženje

Zahtjev za davanjem očitovanja Povjerenstva podnio je Srđan Mrše, vršitelj dužnosti pročelnika Upravnog odjela za opće poslove i mjesnu samoupravu Grada Korčule. U Povjerenstvu je zahtjev zaprimljen 10. ožujka 2022. pod poslovnim brojem 711-U-3531-P-175/22-01-1, povodom kojeg se vodi predmet broj P-175/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Podnositelj u zahtjevu za očitovanje navodi da je gradski vijećnik imenovan za ravnatelja Županijske lučke uprave Korčula, čiji je osnivač Grad Korčula. Nadalje navodi da je navedena osoba sukladno odredbama Zakona o lokalnoj i područnoj (regionalnoj) samoupravi, Zakona o lokalnim izborima i Odluci Grada Korčule o izborima za članove vijeća gradskih kotara i mjesnih odbora nakon provedenih redovnih izbora izabrana u vijeće mjesnog odbora te ujedno za predsjednika vijeća mjesnog odbora, čime se ostvaruje njezino pravo da bude birana u tijela lokalne, odnosno mjesne samouprave. Zaključno je postavio pitanje predstavlja li obavljanje poslova i radnih zadataka ravnatelja Županijske lučke uprave Korčula javnu dužnost te posljedično tome može li ravnatelj Županijske lučke uprave Korčula biti istodobno i vijećnik u Gradskom vijeću i u vijeću mjesnog odbora.

Člankom 3. stavkom 1. podstavkom 60. ZSSI-a propisano je da su ravnatelji županijskih lučkih uprava obveznici u smislu navedenog Zakona te su stoga obvezni postupati sukladno odredbama ZSSI-a.

 Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Iako član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI-a, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Budući da Zakonom o pomorskom dobru i morskim lukama („Narodne novine“, broj 158/03, 100/04, 141/06, 38/09, 123/11, 56/16, 98/19) kao posebnim zakonom kojim se uređuje način imenovanja ravnatelja lučke uprave nije izričito propisano da ravnatelji lučkih uprava mogu istovremeno uz obnašanja navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, u konkretnom slučaju nije ispunjena iznimka propisana člankom 17. stavkom 1. ZSSI-a.

Sukladno navedenom obveznik koji je ravnatelj Županijske lučke uprave Korčula ne može istovremeno uz obnašanje navedene dužnosti obnašati i dužnost člana Gradskog vijeća Grada Korčule.

Člankom 57. stavkom 1. Zakon o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20 u daljem tekstu: Zakon o lokalnoj i područnoj (regionalnoj) samoupravi ) propisano je da se mjesni odbor osniva statutom jedinice lokalne samouprave kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana.

Člankom 59. stavkom 2. Zakona o lokalnoj i područnoj (regionalnoj) samoupravi propisano je da će se Statutom, odnosno drugim općim aktom općine ili grada urediti sva pitanja vezana uz izbore i obavljanje dužnosti članova vijeća mjesnog odbora.

Člankom 61. stavkom 1. Zakon o lokalnoj i područnoj (regionalnoj) samoupravi propisano je da su tijela mjesnog odbora vijeće mjesnog odbora i predsjednik vijeća mjesnog odbora, dok sukladno stavku 2. istog članka Zakona vijeće mjesnog odbora biraju građani s područja mjesnog odbora koji imaju biračko pravo. Za člana vijeća mjesnog odbora sukladno članku 61. stavku 3. Zakon o lokalnoj i područnoj (regionalnoj) samoupravi može biti biran građanin koji im biračko pravo i prebivalište na području mjesnog odbora čije se vijeće bira.

Imajući u vidu način biranja članova vijeća mjesnog odbora koji se biraju od strane građana te ovlasti i djelokrug poslova navedenog tijela, Povjerenstvo utvrđuje da obavljanje dužnosti člana vijeća mjesnog odbora, odnosno gradskog kotara predstavlja obavljanje druge javne dužnosti iz članka 17. stavka 1. ZSSI-a, izvan kruga dužnosti navedenih člankom 3. ZSSI-a.

Nadalje, kako Zakonom o pomorskom dobru i morskim lukama nije izričito propisano da bi ravnatelji županijskih lučkih uprava mogli istovremeno uz obnašanje navedene dužnosti obnašati i drugu javnu dužnost, konkretno dužnost člana mjesnog odbora, tako u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom navedenog, a sukladno članku 17. stavak 1. ZSSI-a, ravnatelj Županijske lučke uprave Korčula ne može za vrijeme obnašanja navedene dužnosti obavljati niti funkciju člana vijeća mjesnog odbora Grada Korčule, kao drugu javnu dužnost.

Slijedom navedenoga, Povjerenstvo je dalo očitovanje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj zahtjeva, e mailom
2. Objava na internetskoj stranici Povjerenstva
3. Pismohrana